ผบ.ตร. ล่าตัวเสี่ยอ้วนกลับไทย ปิดคดีบงการฆ่าสุดโหด 2 ศพ
ปิดฉากคดีฆาตกรรมโหด น.ส.ปวีณา หรือสปาย นาเมืองรักษ์ และ นายอนันตชัย หรือฟอส จริตรัมย์ เสียชีวิตที่ลานจอดรถเขาชีจรรย์ อ.สัตหีบ จ.ชลบุรี เหตุเกิดวันที่ 29 ก.ค. เป็นคดีสะเทือนขวัญ และเป็นที่จับตาของสังคม ตำรวจจะปล่อยผู้บงการที่มีอิทธิพลก่อคดีชนิดไม่กลัวกฎหมายลอยนวล หรือตามลากตัวมาดำเนินคดี,เป็นโจทย์ใหญ่ท้าทายตำรวจ คนร้ายลงมือกลางวันแสกๆ ท่ามกลางสายตาประชาชนในสถานที่ศักดิ์สิทธิ์ พล.ต.อ.จักรทิพย์ ชัยจินดา ผบ.ตร. มอบให้ พล.ต.อ.เฉลิมเกียรติ ศรีวรขาน รอง ผบ.ตร. คุมคดี ร่วม พล.ต.ท.จิตติ รอดบาง-ยาง ผบช.ภ.2 และ พล.ต.ต.นันทชาติ ศุภมงคล ผบก.ภ.จ.ชลบุรี เร่งติดตามทีมสังหาร,ตำรวจใช้เวลาไม่นานสืบสวนคลี่คลายคดี รู้กลุ่มผู้กระทำผิดมี นายปัญญา หรือเสี่ยอ้วน ยิ่งดัง เจ้าของสถานบันเทิง ในพื้นที่หาดป่าตอง จังหวัดภูเก็ต พร้อมพวก 6 ราย เป็นผู้ร่วมวางแผนฆ่าเหยื่อจากเรื่องหึงหวง,พล.ต.อ.เฉลิมเกียรติ ลงประชุมร่วมทีมชุดสืบสวน ก่อนปฏิบัติประกบตัวทีมสังหารระหว่างขอหมายศาล และจับกุม นายสายันต์ หรือยัน ศรีสุข ที่แฝงเป็นแฟนของเพื่อนผู้เสียชีวิต เพื่อสืบข่าวและชี้เป้าหมายตลอดเส้นทาง นายเกียรติศักดิ์ หรือบอล สุรางแสงมีบุญ ทำหน้าที่ขับรถยนต์ฮอนด้า ซีอาร์วี สีขาว พา นายณรงค์ หรือบ่าว วรินทรเวช มือปืน ซึ่งเป็นผู้จัดหาอาวุธปืนและกระสุนปืนมาจากจังหวัดภูเก็ต ถอดเปลี่ยนป้ายทะเบียน ตบตาและขับรถจอดปิดท้าย เปิดทางให้นายปัญญาและนายณรงค์ ใช้อาวุธปืนกระหน่ำยิงเหยื่อทั้งสองคนเสียชีวิต,นายจิรศักดิ์ หรือป๊อบ อุนัยบัน เดินทางมาพร้อมนายปัญญา ทำหน้าที่ขับรถเช่าสะกดรอยผู้เสียชีวิต นายกฤษณะ หรือมด สีสุข เป็นผู้ช่วยนายเกียรติศักดิ์ สะกดรอยติดตามผู้เสียชีวิต,ตำรวจไล่รวบจับตัวผู้ร่วมทีมสังหารครบ เหลือตัวผู้บงการ นายปัญญา หรือเสี่ยอ้วน เจ้าของสถานบันเทิง ในพื้นที่หาดป่าตอง จังหวัดภูเก็ต ผู้บงการวางแผนและใช้อาวุธปืนยิงผู้เสียชีวิต หลบหนีไปประเทศกัมพูชา,พล.ต.อ.จักรทิพย์ ซึ่งรู้ข้อมูลการหลบหนีของเสี่ยอ้วนเป็นอย่างดี ประกาศไม่ปล่อยให้ผู้มีอิทธิพลหลบหนีคดีได้ เตือนให้คิดว่ามีทางเลือก 2 ทาง คือ ทางตายหรือทางตัน ก่อนให้ พล.ต.อ.สุชาติ ธีระสวัสดิ์ จเรตำรวจแห่งชาติ ที่มีความสัมพันธ์กับทางการกัมพูชาประสานนำตัวนายปัญญาหรือเสี่ยอ้วนกลับมาดำเนินคดีในไทย,ตำรวจขออนุมัติศาลแขวงพัทยา ออกหมายจับผู้ที่ให้การช่วยเหลือพานายปัญญาหลบหนีเพิ่มอีก 4 คน คือ นายนิเวศน์ ยิ่งดี นายโกวัน ศิลปาโน นายวินัย ศิลปาโน และ นายภูธร สิงห์ดี ซึ่งถูกชุดสืบสวนจับกุมได้แล้ว,รวมจับกุมผู้ต้องหา 9 ราย เหลือเสี่ยอ้วน ผู้บงการที่หลบหนีอยู่ในฝั่งประเทศกัมพูชา,พล.ต.อ.สุชาติ เข้าประสานตำรวจกัมพูชาให้จับกุมเสี่ยอ้วนได้ที่จังหวัดปรีเวง ประเทศกัมพูชา ทางการกัมพูชาได้เตรียมผลักดันเสี่ยอ้วนออกนอกประเทศ ให้ตำรวจไทยได้รับตัวจากประเทศกัมพูชาเข้ามาดำเนินคดี,พล.ต.อ.จักรทิพย์ พร้อมด้วย พล.ต.อ.เฉลิมเกียรติ พล.ต.อ.สุชาติ พล.ต.ท.จิตติ และ พล.ต.ต.นันทชาติ เข้าร่วมสอบสวนปากคำนายปัญญาหรือเสี่ยอ้วน ผู้ต้องหาที่ ตร.พร้อม แจ้งข้อกล่าวหา ร่วมกันฆ่าผู้อื่น ไตร่ตรองไว้ก่อน ร่วมกันใช้อาวุธปืน และเครื่องกระสุนไว้ในครอบครอง โดยไม่ได้รับอนุญาต และร่วมกัน พกพาอาวุธปืน ไปในเมืองหมู่บ้านหรือทางสาธารณะ โดยไม่ได้รับ อนุญาต,ชุดสืบสวนได้ติดตามรวบรวมพยานหลักฐานสำคัญตั้งแต่รถยนต์ 6 คันที่ใช้ในการก่อเหตุ และปืนของกลาง เป็นหลักฐานสำคัญมัดตัว ผู้บงการ และทีมผู้ร่วมคดีฆาตกรรมเหยื่อ นำมาแถลงข่าว,นายปัญญา หรือเสี่ยอ้วน อยู่ในอาการเครียดรับสารภาพว่า เป็นผู้สั่งการก่อเหตุจริง สาเหตุมาจากความหึงหวง ได้วางแผนให้ทีมงานขับรถจากภูเก็ตมาลงมือที่ จ.ชลบุรี โดยวางแผนให้นายสายันต์เข้าไปแฝงตัวตีสนิทกับกลุ่มผู้ตาย คอยรายงานความเคลื่อนไหว จุดสุดท้ายพระพุทธรูปแกะสลักหน้าผาเขาชีจรรย์,บอกว่า ทีมสังหารสบโอกาสจึงลงมือ แต่ในการวางแผนมาชิงตัวน้องสปาย หญิงสาวที่ตนรักแค่นั้น แต่พอเห็นภาพบาดตาบาดใจแล้วจึงโกรธแค้น นายปัญญา หริือเสี่ยอ้วนได้ลงมือลั่นไกยิงผู้ตายแล้วหลบหนี ส่วนสาเหตุที่ลงมือฆ่าเหยื่อทั้งสองคนที่เขาชีจรรย์ไม่ทราบว่าเป็นสถานที่ศักดิ์สิทธิ์ เข้าใจว่าเป็นเพียงรูปแกะสลักพระพุทธรูป หลังจากที่ก่อเหตุลงไปแล้วรู้ว่าเป็นสถานที่ศักดิ์สิทธิ์ รู้สึกเสียใจ ขณะยิงเหยื่อทั้งสองคนกระสุนด้านไป 2 นัด แต่ได้กระหน่ำยิงต่อจนแน่ใจว่าผู้ตายเสียชีวิตในที่เกิดเหตุ ก่อนได้หาทางหลบหนีข้ามฝั่งประเทศกัมพูชา,ระหว่างที่หลบหนีพอเห็นข่าว ผบ.ตร.ให้ทางเลือก 2 ทาง คือ ทางตาย หรือทางตัน รู้สึกกลัวมาก จึงเลือกทางตัน หนีไปสุดชีวิต แต่สุดท้ายหนีไม่พ้นมือตำรวจ ถูกจับกุมตัวกลับมาดำเนินคดี,พล.ต.อ.เฉลิมเกียรติ คุมตัวนายปัญญา หรือเสี่ยอ้วน ผู้ต้องหาคนสุดท้ายในคดีฆ่าไปทำแผนประกอบคำสารภาพในพื้นที่เกิดเหตุ วางมาตรการควบคุมป้องกันการรุมประชาทัณฑ์ และป้องกันผู้ต้องหาฆ่าตัวตาย,พล.ต.อ.จักรทิพย์ ชัยจินดา ผบ.ตร. กล่าวกับ ทีมข่าวอาชญากรรม ว่า คดีนี้เป็นเรื่องที่ประชาชนสนใจ เป็นคดีสะเทือนขวัญ คนร้ายได้ลงมือก่อเหตุในสถานที่ศักดิ์สิทธิ์ต่อหน้าผู้ที่มาสักการบูชาสิ่งศักดิ์สิทธิ์ ไม่คิดกลัวเกรงกฎหมาย สาเหตุเป็นเรื่องชู้สาว คนร้ายวางแผนเตรียมการมาเป็นอย่างดี มีผู้บงการและผู้ร่วมทำงาน 6 คน และผู้ช่วยหลบหนี 4 คน ตำรวจจับกุมผู้ต้องหาได้ครบพร้อมหลักฐานอาวุธปืนที่ใช้ก่อเหตุ 4 กระบอก นายปัญญา หรือเสี่ยอ้วน ยิ่งดัง เข้าข่ายเป็นผู้มีอิทธิพล เรียกตัวนายณรงค์ หรือบ่าว วรินทรเวช มือปืนมารับงาน เป็นนโยบายของรัฐบาลให้ปราบปรามผู้มีอิทธิพลและมือปืนรับจ้าง ซึ่งแนวทางสืบสวนรู้ตัวทีมก่อเหตุและคนที่พานายปัญญาหลบหนีไปทางไหน รู้ว่าหลบหนีไปไม่หมด ได้พูดเตือนไว้แล้วมี,2 ทางเลือก สำหรับผู้ที่ก่อเหตุรุนแรง คือ ทางตัน และทางตาย นายปัญญาบอกว่ากลัวเลยต้องหลบหนี และคิดที่หาทางเข้ามอบตัว ขอฝากเป็นอุทาหรณ์ด้วยว่า ต่อไปนี้ใครจะยิงใคร ไม่ว่าผู้บงการจะมีอิทธิพลขนาดไหนหรือการทำผิดกฎหมาย คนที่ช่วยเหลือให้ที่พัก พาหลบหนี โดนดำเนินคดีทั้งหมด,ปิดฉากคดีฆาตกรรมสุดเหี้ยม ท้าทายกฎหมายที่ พล.ต.อ.จักรทิพย์ จัดชุดสืบสวนจับกุมดำเนินคดีได้ยกทีม สร้างความมั่นใจให้กับสังคม คนที่กระทำผิดต้องถูกลงโทษ และไม่ปล่อยให้ผู้มีอิทธิพลอยู่เหนือกฎหมาย,ผบ.ตร.คุมคดีใหญ่เอง สืบสวนติดตามจับกุมผู้ต้องหาได้ครบทั้งผู้บงการและคนที่ช่วยเหลือพาหลบหนี ไม่ว่าผู้ก่อเหตุมีอิทธิพล หลบหนีออกไปนอกประเทศ ไม่พ้นถูกตำรวจไล่ล่าตัวมาดำเนินคดี.,ทีมข่าวอาชญากรรม
ปิดฉากคดีฆาตกรรมสุดเหี้ยม ท้าทายกฎหมายที่ พล.ต.อ.จักรทิพย์ จัดชุดสืบสวนจับกุมดำเนินคดีได้ยกทีม สร้างความมั่นใจให้กับสังคม คนที่กระทำผิดต้องถูกลงโทษ และไม่ปล่อยให้ผู้มีอิทธิพลอยู่เหนือกฎหมาย
ทีมข่าวอาชญากรรม,แกะรอยรอบสัปดาห์,จักรทิพย์ ชัยจินดา,เสี่ยอ้วน,เขาชีจรรย์